Tërmeti në Shqipëri dhe dëmet ndaj biznesit
Organizatat e biznesit i kërkojnë qeverisë të marrë masa lehtësuese për rikthimin sa më shpejt të njerëzve në punë. 
Tërmeti i 26 Nëntorit ka sjellë dëme të shumta në qindra biznese të vogla dhe të mëdha në Durrës. Organizatat e biznesit i kanë kërkuar qeverisë masa lehtësuese për të rikthyer njerëzit në punë. Durrësi është rajoni i tretë në Shqipëri për nga pesha ekonomike e tregtare që përballon prurjet më të madhe turistike në sezonin veror. Nën rrënojat e shkaktuara nga tërmeti i 26 nëntorit në Durrës Lavdosh Petoshati doli shëndoshë e mirë pas katër orësh, falë ndihmës së punëtorëve të tij. Pronari i “Pespa Alumin” e sheh kompaninë në ditën më të vështirë ,që kur e ka ngritur, para gati 20 vitesh, pasi dëmet në godina janë të mëdha dhe mbi të është barrë edhe një kredi në miliona euro. Sipërmarrësi i prodhimeve të aluminit në Shqipëri në këtë fabrikë me rreth 30 mijë metër katrorë thotë më tej se kërkesa e punëtorëve është të rifillojnë punën. Ai thotë se ka arritur të përshtasë mjediset e padëmtuara që të mundësojë kthimin e shpresës me fillimin e disa proceseve. Mbi 20 biznese të tilla të mëdha me nga 100 deri në 300 punëtorë në Durrës kanë pësuar dëmtime të godinave nga tërmeti me humbje në miliona euro. Rikthimi i prodhimit shihet jetik për ardhmërinë e tyre, sidomos në peshën që bizneset kanë në punësim. Kryetari i Dhomës së Tregëtisë së Durrësit Alban Isteri flet për Zërin e Amerikës për situatën e biznesit pas tërmetit. Zoti Isteri thotë më tej se Asambleja e Dhomës së Tregëtisë i ka propozuar qeverisë qeverisë një paketë masash ndihmëse. Kryetari i Dhomës së Tregëtisë së Durrësit , një organizëm joqeveritar tha më tej se ishte kërkuar edhe angazhimi i Agjensisë së Mbikqyjres Financiare për të monitoruar pagesat e dëmeve për bizneset e siguruara si dhe propozime të tjera për të lehtësuar pozitën e biznesit të goditur nga pasojat. Qarku i Durrësit është qarku i tretë më i madh në Shqipëri ku jeton 10,1 % e popullsisë ndërkohë që numri i të punësuarve përbën 7,5 % të numrit të përgjithshëm në Shqipëri. Zona përballon prurjen më të madhe turistike dhe rikthimi i standarteve të shërbimeve në këtë sektor pritet të jetë një sfidë për sezonin e ardhshëm veror.